
HOTĂRÂREA NR. 427
Consiliul Local al Municipiului Craiova întrunit în şedinţa ordinară din data de 30.09.2009; 

Având în vedere raportul nr.112936/2009 al Direcţiei Patrimoniu prin care se propune modificarea contractului de concesiune nr. 230/2002 încheiat între Consiliul Local al Municipiului Craiova şi S.C. Fotbal Club U Craiova S.A şi rapoartele comisiilor de specialitate ale Consiliului Local al Municipiului Craiova nr.323, 324, 327, 328, 329/2009; 
În temeiul art.36 alin.2 lit.c coroborat cu alin.5 lit.b, art.45 alin.3 şi art.61 alin.2 din Legea nr.215/2001, republicată, privind administraţia publică locală;
HOTĂRĂŞTE:
Art.1. Se modifică art.1, Capitolul II „Obiectul contractului de concesiune” al contractului nr.230/2002 încheiat între Consiliul Local al Municipiului Craiova şi S.C. Fotbal Club U Craiova S.A. şi va avea următorul conţinut:
           „Obiectul contractului îl constituie concesionarea spaţiilor de antrenament şi competiţii din cadrul stadionului „Ion Oblemenco”, proprietate publică a municipiului Craiova, conform Hotărârii Guvernului nr.305/2000 privind trecerea unei părţi din stadionul „Ion Oblemenco” din proprietatea publică a statului şi din administrarea Ministerului Tineretului şi Sportului, în proprietatea publică a municipiului Craiova şi în administrarea Consiliului Local al Municipiului Craiova, în vederea desfăşurării activităţilor competiţionale specifice, de către echipa de fotbal Universitatea Craiova şi concesionarea cabinei de vânzare bilete Stadion Ion Oblemenco şi a sistemului de control acces şi ticketing situate în perimetrul stadionului „Ion Oblemenco”.

Art.2   Predarea – primirea bunurilor prevăzute în anexa care face parte integrantă din prezenta hotărâre, se va face prin proces – verbal.
Art.3. Se împuterniceşte Primarul Municipiului Craiova să semneze actul adiţional la contractul de concesiune nr. 230/01.08.2002.
Art.4. Pe data prezentei hotărâri, se modifică în mod corespunzător Hotărârea Consiliului Local al Municipiului Craiova nr.152/2002.
Art.5. Primarul municipiului Craiova prin aparatul de specialitate: Serviciul Administraţie Publică Locală, Direcţia Economico – Financiară, Direcţia Patrimoniu şi S.C. Fotbal Club U Craiova S.A vor aduce la îndeplinire prevederile prezentei hotărâri. 

